Document ID: 32011D0718

KOMMISSIONENS GENNEMFØRELSESAFGØRELSE
af 28. oktober 2011
om ændring af gennemførelsesafgørelse 2011/402/EU om beredskabsforanstaltninger vedrørende bukkehornsfrø samt visse frø og bønner importeret fra Egypten
(meddelt under nummer K(2011) 7744)
(EØS-relevant tekst)
(2011/718/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. i) og iii), og
ud fra følgende betragtninger:
(1)
Ved forordning (EF) nr. 178/2002 er der fastlagt generelle principper, som i Unionen og på nationalt plan skal finde anvendelse på fødevarer og foder i almindelighed og på fødevare- og fodersikkerhed i særdeleshed. Forordningen indeholder bestemmelser om beredskabsforanstaltninger for tilfælde, hvor det er åbenbart, at fødevarer eller foder importeret fra et tredjeland må formodes at udgøre en alvorlig risiko for menneskers sundhed, dyresundheden eller miljøet, og at denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.
(2)
I Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (2) fastsættes der generelle hygiejnebestemmelser for fødevarer. Disse bestemmelser omfatter hygiejnekrav til produktionen af frø og bønner til direkte konsum, der skal følges af ledere af fødevarevirksomheder.
(3)
Det er blevet konstateret, at visse partier af bukkehornsfrø importeret fra Egypten er den udløsende agens i forbindelse med et udbrud i EU af shigatoksinproducerende Escherichia coli-bakterie (STEC), serotype O104:H4. Derfor blev der ved Kommissionens gennemførelsesafgørelse 2011/402/EU (3) indført et forbud mod overgang til fri omsætning i Unionen af frø eller bønner fra Egypten, som henhører under de KN-koder, der er anført i bilaget hertil. Forbuddet udløber den 31. oktober 2011.
(4)
Fra den 21. til den 25. august 2011 gennemførte Kommissionens Levnedsmiddel- og Veterinærkontor en undersøgelse i Egypten for at spore den mulige kilde til infektioner i forbindelse med de nylige E. coli-udbrud (O104:H4 serotype) i den nordlige del af Tyskland og Bordeaux i Frankrig og vurdere produktions- og forarbejdningsbetingelserne for mistænkte frø i det pågældende tredjeland.
(5)
Resultaterne af undersøgelsen og de foranstaltninger, der træffes af Egypten, for så vidt angår mangler i produktionen af frø til konsum, som muligvis bringes til spiring, er blevet evalueret. Denne evaluering viser, at de foranstaltninger, som de egyptiske myndigheder har indført, ikke er tilstrækkelige til at imødegå de påviste risici.
(6)
I henhold til artikel 10 i forordning (EF) nr. 852/2004 skal hygiejnen i forbindelse med importerede fødevarer blandt andet opfylde de krav, der er fastsat i bilag I til nævnte forordning. De foranstaltninger, som de egyptiske myndigheder har angivet, giver imidlertid ikke tilstrækkelige garantier for en aktiv indsats for at gennemføre produktion i overensstemmelse med bilag I til forordning (EF) nr. 852/2004. Den Europæiske Fødevaresikkerhedsautoritet (EFSA) vil ultimo oktober 2011 vedtage en videnskabelig udtalelse om risikoen ved shigatoksinproducerende Escherichia coli (STEC) og andre patogene bakterier i frø og spirer og karse hidrørende fra frø.
(7)
Indtil en eventuel indførelse af yderligere kontrolforanstaltninger på grundlag af EFSA's udtalelse og for at give de kompetente myndigheder i Egypten den nødvendige tid til at komme med yderligere feedback til Kommissionen og stille effektive garantier for supplerende risikostyringsforanstaltninger forlænges det midlertidige forbud mod overgang til fri omsætning i Unionen af frø og bønner fra Egypten, jf. gennemførelsesafgørelse 2011/402/EU, indtil den 31. marts 2012.
(8)
For at sikre denne afgørelses effektivitet med henblik på at undgå import af varer, der er opført i bilaget, finder denne afgørelse anvendelse fra den 1. november 2011, fordi det ved gennemførelsesafgørelse 2011/402/EU blev fastsat, at frigivelse af frø fra Egypten som anført i bilaget er forbudt indtil den 31. oktober 2011.
(9)
Gennemførelsesafgørelse 2011/402/EU bør derfor ændres i overensstemmelse hermed.
(10)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I gennemførelsesafgørelse 2011/402/EU foretages følgende ændringer:
1)
Artikel 2 affattes således:
»Artikel 2
Overgang til fri omsætning i Unionen af frø og bønner fra Egypten, jf. bilaget, forbydes indtil den 31. marts 2012.«
2)
Bilaget erstattes af teksten i bilaget til denne afgørelse.
Artikel 2
Denne afgørelse anvendes fra den 1. november 2011.
Artikel 3
Denne afgørelse er rettet til medlemsstaterne.
Udfærdiget i Bruxelles, den 28. oktober 2011.

Labels: 17
0
3
6
18